محمد صدقى ( 1899 - 1944 )، كان اول طيار مصرى قام برحله جويه بطياره صغيره من اوروبا لمصر ، بعد ما اتدرب ع الطيران فى المانيا ( 1930 ). اشتغل كبير طيارين شركة مصر للطيران. محمد صدقى يبقا اخو رئيس الوزرا المصرى اسماعيل صدقى و بعد ما خلص تعليمه الثانوى بعته ابوه على المانيا عشان يدرس اقتصاد بس بسبب حبه للطيران غير دراسته. قضـى 3 سنين فى المانيا اتعلم فيهم الطيران على نفقتـه الخاصـه و بعد ما خلص تعليمه اشترى من فلوسه الخاصه طياره صغيره صناعه المانيه بمحرك واحد و ليها كرسيين ومكشوفه ( من غير غطا ازاز) و كانت سرعتها ما تزيدش عن 120 كم فى الساعه. قرر محمد صدقى انه يطير بطيارته من بيرلين للقاهره فى يوم 12 يناير 1930 و من مطار برلين ابتدا رحلة مثيره وخطيره عدا فيها اوروبا و هو بيصارع الطقس اللى ماكانش مستقر و وصل لحد تشيكوسلوفاكيا و بعدين لـ يوجوسلافيا و بعدين البحر المتوسط و طــار فوقه لحد ما وصل للسلوم جوه مصر . من السلوم كمل طيرانه لحد اسكندريه و بعدين وصل لمطار مصر الجديده فى القاهرة يوم 26 يناير 1930 و من ساعتها بيعتبر يـوم 26 يناير من كل سنه عيد قومى للطيران المدنـى فى مصر .